Source: http://www.bihon.ro/azi-doua-meciuri-de-baschet-la-lps/news-20080516-04340322
Timestamp: 2018-03-23 03:38:29+00:00

Document:
Azi, două meciuri de baschet la LPS - BIHON
Azi, două meciuri de baschet la LPS
ORADEA - Divizionara A de baschet feminin CSM Universitatea primeşte pe teren propriu vizita formaţiei Rapid, în cel de-al doilea joc al întâlnirii pentru locurile 7-8 din cadrul turneului play-off.
În primul meci, Rapid s-a impus greu, cu scorul de 64-58. Orădencele se confruntă cu numeroase probleme de lot. „Din cauza accidentărilor şi indisponibilităţilor, vom fi nevoite să jucăm în mare majoritate cu junioarele”, afirmă antrenoarea principală a echipei, Adriana Niculescu. Meciul CSM U Oradea – Rapid CFR are loc azi, cu începere de la ora 10:30, la sala de jocuri sportive a LPS Bihorul.
La masculin, CSM Leonardo n-a putut tranşa în două meciuri disputa cu CSM U Craiova, contând pentru locurile 12-16 din cadrul turneului play-out al Diviziei A. Primele două partide s-au încheiat cu scorurile de 99-72 pentru CSM Leonardo, la Oradea, respectiv 91-90 pentru CSM U, la Craiova. „Am jucat penibil la Craiova, jucătorii nu mai au motivaţie, în lipsa mizei. În jurul echipei s-au adunat probleme de toate felurile”, a afirmat antrenorul secund al CSM Leonardo, Veres Attila. Formaţia orădeană este favorită indiscutabilă în întâlnirea de azi, care va avea loc de la ora 17, tot la sala LPS Bihorul. Meciul va fi condus de brigada de arbitri Viorel Constantinescu (Cluj-Napoca) – Alin Mircea Faur (Timişoara), Răzvan Puf (Arad), comisar FR Baschet fiind Marius Hurgoi (Cluj-Napoca).

References: CSM 
 CSM 
 CSM 
 CSM 
 CSM 
 CSM 
 CSM